《潇湘行》
明代·孟洋

岁暮浮潇湘，天空豁心目。霁日千林开，高云万峰簇。

江色岩霏水郭隈，垂萝飞幌隐楼台。疏松野寺钟磬响，枯苇沙汀鸿雁哀。

风烟奕奕纷奇状，海贾湖商日流荡。浣妇新妆映绿波，渔人密罟抛洪浪。

年年岁岁此江津，今日人过非昔人。曾闻埋没屈原骨，不复飘零贾谊身。

楚人宫中罢歌舞，十二峰头泣云雨。岸上谁家越女讴，珠帘罗幕桂堂幽。

江南本自山川胜，日暮其如客子愁。当昔孙吴汉照烈，衡湘转战江流血。

功臣名将巳寂寥，石碑铜柱俱沦灭。秦皇威力震羌胡，仍回车驾遍寰区。

驰道至今潇水上，秋风惟见白云孤。白云孤以飞，湘水自南下。

安得从之亦北旋，东园种竹耕西野。

作者简介：（1483—1534）明汝宁府信阳人，字望之，一字有涯。弘治十八年进士。授行人，进御史，以论张璁、桂萼事谪桂林教授。后官至大理寺卿。有《孟有涯集》。